钦定古今图书集成/理学汇编/学行典/第257卷 > 易经 > 《蛊卦》
## 钦定古今图书集成/理学汇编/学行典/第257卷 > 易经 > 《蛊卦》

上九：“不事王侯”，高尚其事。

〈程传〉上九，居《蛊》之终，无系应于下，处事之外，无所事之地也。以刚明之才，无应援而处无事之地，是贤人君子不偶于时，而高洁自守，不累于世务者也。〈大全〉云峰胡氏曰：初至五皆以《蛊》言，不言君臣而言父子，臣于君事，犹子于父事也。上九独以不事王侯言者，盖君臣以义合也。子于父母，有不可自诿千事之外，王侯之事，君子有不可事者矣。是故君子之出处，在事之中，尽力以干焉而不为污，在事之外，洁身以退焉而不为僻。

《象》曰：“不事王侯”，志可则也。

〈程传〉如上九之处事外不累于世务，不臣事于王侯。盖进退以道，用舍随时，非贤者能之乎。其所存之志，可为法则也。